In nomine, etc. Karolus divina propitiante clementia rex. Si locis sacris et divinis cultibus mancipatis opem ferendo et alienata restituendo consulimus et ad presentis vite cursum salubrius transeundum et ad future emolumenta felicius obtinendum, nobis omnipotentem Deum propitium affore non diffidimus. Quapropter omnis sancte Dei ecclesie et nostrorum fidelium unanimis comperiat generalitas quoniam adiens nostre serenitatis celsitudinem Ricardus comes et illustris marchio humiliter precatus est ut res quasdam sancti Martini Eduensis cenobii dudum ab eodem loco quadam depravatione subtractas regia auctoritate restitueremus. Cujus petitionibus annuentes prefatas res sitas in pago Nivernensi in villa vocata Vetula vinea, cum cella S. Dionysii, et capella S. Martini in qua corpus S. Salvii requiescit, atque cum mansis ad se pertinentibus sex, per hoc nostre authoritatis preceptum prescripto cenobio sancti Martini et abbati ipsius reddimus, restituimus et deinceps habendas confirmamus eo quidem tenore ut easdem res cum omnibus ad se juste et legaliter pertinentibus quesitis et inquirendis sicut eas Teutboldus sacerdos jure beneficiario tenuit et huic redditioni assensum prebuit, ita ab hinc tam presentes quam futuri ipsius loci abbates et eorum ministri sicut reliquas ejusdem ecclesie res inviolabiliter teneant atque possideant, nullo in futuro inquietante. Ut ergo hoc nostre authoritatis ac restitutionis preceptum tutiorem obtineat firmitatis vigorem manu nostra firmantes annuli nostri impressione subter jussimus assignari in nomine Dei. Signum Karoli ... Regis gloriosissimi. Ernustus notarius ad vicem Askerici episcopi subnotavit et subscripsit. Datum VI idus augusti, indictione XI, anno XVI regnante Karolo rege gloriosissimo, reintegrante XI. Actum in loco Worma, in Dei nomine feliciter. Amen.